Diari Oficial de la Generalitat Valenciana


Sumari del DOGV 9555, del 16-03-2023 (2023/2688)

ACORD de 8 de març de 2023, del Consell de la Sindicatura de Comptes de la Comunitat Valenciana, pel qual s'aprova la instrucció de la Sindicatura de Comptes que regula la rendició telemàtica del compte general de les entitats locals i el format d'aquest compte a partir del corresponent a l'exercici 2022.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9555

Data del DOGV
:   16-03-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/2688


Data del document
:   08-03-2023

Organisme emissor
:   Sindicatura de Comptes

Tipus de document
:   Acord

ACORD de 8 de març de 2023, del Consell de la Sindicatura de Comptes de la Comunitat Valenciana, pel qual s'aprova la instrucció de la Sindicatura de Comptes que regula la rendició telemàtica del compte general de les entitats locals i el format d'aquest compte a partir del corresponent a l'exercici 2022. [2023/2688]  
L'article 39 de l'Estatut d'Autonomia de la Comunitat Valenciana estableix que la Sindicatura de Comptes és l'òrgan al qual correspon el control extern econòmic i pressupostari de l'activitat financera de la Generalitat, dels ens locals compresos en el seu territori i de la resta del sector públic valencià, així com dels comptes que el justifiquen.  
  
Existeix, per tant, estatutàriament, una inclusió específica dels ens locals dins de l'àmbit funcional propi de la Sindicatura de Comptes.  
  
Més en concret, l'article 2.1 de la Llei 6/1985, d'11 de maig, de la Generalitat, de Sindicatura de Comptes, considera que són part integrant del sector públic valencià tant l'Administració local de la Comunitat Valenciana com els organismes, les entitats, les societats mercantils, les fundacions de sector públic, els consorcis i, en general, tota persona jurídica sota qualsevol modalitat admesa en dret que, de manera directa o indirecta, es trobe en alguna d'aquestes situacions:  
  
- que hi participen o estiga finançada majoritàriament per les entitats locals valencianes;  
- que les entitats locals valencianes controlen la seua gestió o nomenen més de la meitat dels membres del seu òrgan d'administració, direcció o vigilància;  
- que la legislació pressupostària que li resulte d'aplicació la integre en el sector públic local.  
D'altra banda, l'article 223 del text refós de la Llei reguladora de les hisendes locals, aprovat pel Reial decret 2/2004, de 5 de març, en regular la funció fiscalitzadora del Tribunal de Comptes sobre les entitats locals, d'acord amb les lleis orgànica i de funcionament d'aquest òrgan, es remet també a les facultats que, en matèria de fiscalització externa de les entitats locals, tinguen atribuïdes pels seus estatuts les comunitats autònomes.  
La rendició de comptes per les entitats locals constitueix un deure legal bàsic per a garantir la transparència en la gestió de l'activitat economicofinancera d'aquestes, que possibilita, d'una banda, que els òrgans de decisió i control i els ciutadans coneguen la situació financera d'aquelles, els resultats de la seua activitat, l'execució del seu pressupost i els seus fluxos de tresoreria, i, d'altra banda, que les institucions competents puguen dur a terme la fiscalització d'aquesta activitat. La mateixa Llei 19/2013, de 9 de desembre, de Transparència, Accés a la Informació Pública i Bon Govern, en l'article 28, considera com a infracció molt greu l'incompliment del deure esmentat, i a aquest efecte preveu la sanció corresponent.  
El compliment dels principis de transparència i bona gestió per les entitats públiques fa necessari que la rendició de comptes es realitze amb informació actualitzada, fiable, precisa i detallada, per la qual cosa resulta imprescindible disposar dels comptes generals formats, aprovats i retuts en el termini legalment establit.  
La necessitat d'implantar mitjans informàtics i telemàtics en el procés de rendició dels comptes de les entitats locals es va impulsar en l'àmbit local amb l'aprovació de les instruccions reguladores dels models bàsic, normal i simplificat de comptabilitat local, aprovades per les ordres del que llavors era Ministeri d'Economia i Hisenda 4040/2004, 4041/2004 i 4042/2004, de 23 de novembre, vigents fins al Compte General corresponent a l'exercici 2015. Aquestes instruccions van recollir expressament la necessitat de promoure la implantació de les tècniques esmentades: les institucions de control extern poden establir per a la rendició dels comptes generals procediments d'enviament a través d'aquests mitjans, sempre que es garantisca l'autenticitat, integritat i conservació de la informació comptable que es ret, així com la recepció de l'òrgan destinatari.  
Les bases per a aquest model de rendició van quedar establides amb la definició d'un format normalitzat per a aquests comptes generals, cosa que va dur a terme la Intervenció General de l'Administració de l'Estat (IGAE), a impuls i comptant amb la col·laboració del Tribunal de Comptes i dels òrgans de control extern de les comunitats autònomes (OCEX), i va ser aprovada per mitjà de la Resolució de la IGAE de 28 de juliol de 2006. En aquesta es recomanava aquest format i es posava a la disposició de les institucions de control extern les especificacions tècniques a les quals havien d'ajustar-se els fitxers corresponents. Es pretenia amb això, a més, aconseguir el major grau d'homogeneïtzació en l'elaboració i remissió del Compte General de les entitats locals, així com en el seu tractament per les institucions fiscalitzadores.  
El Tribunal de Comptes i els OCEX van regular, per als seus àmbits respectius, la rendició telemàtica dels comptes generals de les entitats locals, eliminant-ne la remissió en suport paper, per mitjà de l'aprovació de les instruccions corresponents per les quals s'establia el format del Compte General de les entitats locals en suport informàtic -per remissió al recomanat per la IGAE en la resolució esmentada de 2006- i el procediment telemàtic per a la rendició dels comptes, aplicable a partir dels corresponents a l'exercici 2006.  
La Sindicatura de Comptes va aprovar la seua instrucció per mitjà de l'Acord de 26 d'abril de 2007 (DOGV 5521, 28.05.2007), que va ser modificat per un altre de data 29 de juny de 2009 (DOGV 6065, 27.07.2009); i, per a donar compliment d'una manera més eficaç, econòmica i eficient a aquest conjunt normatiu, va subscriure amb el Tribunal de Comptes un conveni de col·laboració de data 24 d'abril de 2007, a fi d'implantar mesures de coordinació de la rendició telemàtica dels comptes generals de les entitats locals. Aquest conveni va ser actualitzat per uns altres posteriors i és el subscrit en data 11 de juliol de 2019 el que es troba actualment en vigor.  
A més, des de l'any 2007, es troba en funcionament la Plataforma de Rendició de Comptes de les Entitats Locals (www.rendiciondecuentas.es), una aplicació web, gestionada pel Tribunal de Comptes i per la major part dels OCEX, d'acord amb els convenis multilaterals subscrits el 29 d'octubre de 2007 i el 4 de desembre de 2014, per a la recepció, gestió, examen i explotació dels comptes retuts telemàticament i en format electrònic per les entitats locals, que a més ha permés la publicació dels comptes d'aquestes, des de 2011, a través del Portal de Rendició de Comptes, que ofereix als ciutadans i a qualsevol interessat un accés senzill i directe a la informació mencionada.  
  
L'experiència acumulada durant els últims anys evidencia que la implantació de la rendició dels comptes de les entitats locals a través de mitjans informàtics i telemàtics ha suposat un gran avanç en termes d'eficàcia, eficiència i economia i genera un considerable increment en els nivells de compliment de l'obligació. Permet, així mateix, optimitzar l'activitat de control extern, al mateix temps que ha constituït una millora per a les entitats locals, tant en termes d'agilitat del procediment de rendició com de perfeccionament de la qualitat, comparabilitat i homogeneïtat de la informació comptable elaborada i retuda en aquests comptes generals. L'aplicació de les tecnologies de la informació a la rendició de comptes ha redundat, així mateix, en una major efectivitat de la transparència de la gestió local, i permet oferir informació puntual, àgil i actualitzada als interessats.  
  
L'ús dels mitjans electrònics és hui un imperatiu per a les entitats públiques. Les lleis 39/2015, d'1 d'octubre, del procediment administratiu comú de les administracions públiques, i 40/2015, d'1 d'octubre, de règim jurídic del sector públic, contenen un pronunciament ferm referent a això i estableixen que aquestes han d'operar en un entorn en el qual la utilització d'aquests mitjans i la tramitació electrònica dels procediments constituïsquen l'actuació habitual. Així, la identificació, la signatura i la notificació electròniques, la seu electrònica, l'intercanvi electrònic i l'actuació administrativa informatitzada han de ser la regla general. Les lleis esmentades disposen, així mateix, l'obligació de les administracions públiques de relacionar-se entre si per mitjans electrònics i recullen el dret i, a vegades, l'obligació de les persones de relacionar-se electrònicament amb aquelles.  
  
A més d'aquest procés d'implantació de mitjans informàtics i telemàtics per a la rendició dels comptes generals de les entitats locals, ha de destacar-se, pel que fa a aquesta instrucció, que, simultàniament a aquest i des de l'entrada en vigor de l'esmentada resolució de la IGAE de 2006, també s'ha desenvolupat un altre procés de normalització comptable. Així, l'aprovació del Pla General de Comptabilitat, per mitjà del Reial decret 1514/2007, de 16 de novembre, va suposar l'harmonització de la normativa comptable espanyola a través de la incorporació dels criteris comptables de les normes internacionals de comptabilitat, tot això de conformitat amb la normativa de la Unió Europea.  
  
Igualment, es va aprovar el Pla General de Comptabilitat Pública, per mitjà de l'Ordre EHA/1037/2010, de 13 d'abril, que adapta les normes comptables públiques al marc de les normes internacionals de comptabilitat del sector públic (NIC-SP). Aquest pla constitueix la norma marc per al sector públic, que necessita una adaptació per als diferents subsectors de l'Administració.  
En l'àmbit local aquesta adaptació ha tingut lloc mitjançant les instruccions de comptabilitat per a l'Administració local, models normal i simplificat, aprovades per les ordres HAP/1781/2013 i HAP/1782/2013, de 20 de setembre. Al seu torn, aquesta última modifica el model bàsic, que es regula en l'Ordre EHA/4040/2004, de 23 de novembre. En virtut d'aquestes instruccions, en vigor des de l'1 de gener de 2015, la normativa comptable aplicable a les entitats locals queda plenament normalitzada i harmonitzada amb els criteris comptables del sector públic estatal.  
Aquestes instruccions representaren una nova etapa en la comptabilitat de l'Administració local. Van incorporar canvis substancials en l'estructura i el contingut dels documents que integren els comptes anuals, la qual cosa va fer necessari revisar i modificar el format informàtic normalitzat del Compte General i adaptar les especificitats dels fitxers als nous comptes a elaborar a partir del corresponent a l'exercici 2015. Per a això la IGAE va aprovar, amb data 13 de novembre de 2015, una resolució que va incorporar un nou format normalitzat del Compte General de les entitats locals, en suport informàtic, per a la seua rendició (BOE 278, 20.11.2015). Al seu torn, va resultar necessària l'aprovació pel Tribunal de Comptes i pels OCEX de noves instruccions que regularen el suport informàtic a aplicar als comptes generals, a partir de l'esmentat exercici 2015, i el procediment per a la rendició de comptes de les entitats locals; cosa que, pel que fa al Tribunal de Comptes, es va efectuar per Acord de Ple de 26 de novembre de 2015 (BOE 295, 10.12.2015) i, pel que fa a la Sindicatura de Comptes, per l'Acord del Consell de data 14 de desembre de 2015 (DOGV 7687, 29.12.2015).  
  
El Reial decret 424/2017, de 28 d'abril, pel qual es regula el règim jurídic del control intern en les entitats del sector públic local, en l'article 29.3.A, va introduir, com a novetat, l'obligació que l'òrgan interventor de l'entitat local realitze anualment l'auditoria dels comptes anuals de: a) els organismes autònoms locals; b) les entitats públiques empresarials locals; c) les fundacions del sector públic local obligades a auditar-se per la seua normativa específica; d) els fons i els consorcis als quals es refereix l'article 2.2 del mateix reglament, i e) les societats mercantils i les fundacions del sector públic local no sotmeses a l'obligació d'auditar-se que s'hagueren inclòs en el pla anual d'auditories. D'altra banda, la disposició transitòria única de l'esmentat reial decret indicava que les auditories de comptes previstes en l'article 29.3.A es realitzarien sobre els comptes anuals l'exercici comptable dels quals es tancara a partir de l'1 de gener de 2019.  
  
En conseqüència, es va fer necessari que el Tribunal de Comptes modificara la seua instrucció, per mitjà de l'Acord del Ple de data 19 de desembre de 2019 (BOE 15, 17.01.2020) mentre que la Sindicatura de Comptes va considerar oportú aprovar, per mitjà de l'acord del 29 de gener de 2020, del Consell de la Sindicatura de Comptes, una nova instrucció que consolidara tots els canvis i fora aplicable per als exercicis tancats a partir del primer de gener de 2019 (DOGV 8735, 07.02.2020).  
  
A conseqüència de l'aprovació de l'Ordre HAC/836/2021, de 9 de juliol, els municipis amb població superior a 50.000 habitants i entitats locals d'àmbit superior estan obligats a formular comptes anuals consolidats dels exercicis que s'inicien a partir de l'1 de gener de 2022, i a partir de l'1 de gener de 2024 hauran de fer-ho les altres entitats locals.  
  
Amb l'entrada en vigor de les normes de consolidació per a les entitats locals, la IGAE ha aprovat, el 22 de desembre de 2022, una nova resolució per la qual recomana a les institucions de control extern un nou format XML normalitzat dels comptes anuals consolidats del sector públic local, que afavorisca l'homogeneïtzació en la rendició de comptes per part de les entitats locals i facilite l'establiment de procediments d'enviament dels comptes esmentats per mitjans electrònics, informàtics i telemàtics.  
Conformement a la recomanació esmentada, el Tribunal de Comptes, en la seua sessió de 23 de febrer de 2023, ha acordat modificar la seua instrucció de 2015 per a fer referència a la Resolució de la IGAE de 2022 (BOE 55, 06.03.2023).  
D'acord amb aquests antecedents, i vista la proposta del secretari general, el Consell de la Sindicatura de Comptes de la Comunitat Valenciana, en exercici de les funcions que li atribueixen els articles 7.c, 10.1.a i 17.a de la seua llei reguladora, en la seua reunió de data 8 de març de 2023, aprova la instrucció següent i la seua publicació en el Diari Oficial de la Generalitat Valenciana i en el Butlletí Oficial de les Corts Valencianes:  
  
Instrucció per la qual es regulen la rendició telemàtica del Compte General de les entitats locals i el format d'aquest compte a partir del corresponent a l'exercici 2022  
  
Regla 1. Objecte i àmbit d'aplicació  
1. Aquesta instrucció té per objecte regular la rendició del Compte General de les entitats locals de la Comunitat Valenciana i el procediment per a efectuar-la de manera telemàtica davant la Sindicatura de Comptes, així com establir el suport informàtic en què han de presentar-se els comptes generals d'aquestes entitats corresponents a l'exercici 2022 i següents.  
Aquest compte general inclou els comptes de la mateixa entitat principal, de les seues entitats dependents i també els dels consorcis que se li adscriguen.  
2. Queden sotmeses a l'àmbit d'aplicació de la instrucció totes les entitats locals subjectes al règim general de comptabilitat pública local establit en les instruccions de comptabilitat per a l'Administració local, aprovades en l'Ordre HAP/1781/2013 de 20 de setembre, instrucció del model normal; l'Ordre HAP/1782/2013, de 20 de setembre, instrucció del model simplificat, i l'Ordre EHA/4040/2004, de 23 de novembre, Instrucció del model bàsic, modificada per l'Ordre HAP/1782/2013, de 20 de setembre.  
Les entitats locals del sector públic valencià donaran compliment a aquesta obligació presentant els comptes davant la Sindicatura de Comptes de la Comunitat Valenciana en els termes i amb els requisits previstos en aquesta instrucció reguladora, en el marc dels convenis subscrits amb el Tribunal de Comptes i altres OCEX per a la implantació de mesures de coordinació de la rendició telemàtica dels comptes generals de les entitats locals.  
  
Regla 2. Rendició del Compte General de les entitats locals en suport informàtic i determinació del format d'aquest compte a partir del corresponent a l'exercici 2022  
El Compte General de les entitats locals corresponent a l'exercici 2022 i successius s'ha de retre a la Sindicatura de Comptes pels comptedants responsables exclusivament a través de la Plataforma de Rendició de Comptes de les Entitats Locals, en el model i format normalitzat recomanat per les resolucions de la IGAE de 13 de novembre de 2015 (BOE 20.11.2015) i de 22 de desembre de 2022 (BOE 04.01.2023) -que la Sindicatura de Comptes fa propi- abans del 15 d'octubre de l'any següent al qual corresponguen els comptes retuts, d'acord amb el que s'estableix en l'article 9.1 de la Llei 6/1985, d'11 de maig, de Sindicatura de Comptes, en relació amb l'article 223.2 del text refós de la Llei Reguladora de les Hisendes Locals.  
Per a la remissió dels comptes generals s'emplenarà, a través de la Plataforma de Rendició de Comptes de les Entitats Locals, la informació addicional definida en l'annex 2 d'aquesta instrucció. El Compte General ha d'enviar-se amb el document de remissió recollit en l'annex 3 de la instrucció.  
Les societats mercantils el capital social de les quals pertanga íntegrament a l'entitat local, aquelles en què aquesta tinga una participació majoritària o es consideren dependents en aplicació de la Llei orgànica 2/2012, de 27 d'abril, d'Estabilitat Pressupostària i Sostenibilitat Financera, així com les entitats públiques empresarials dependents de l'entitat local, han de retre els seus comptes en suport informàtic en el model i format establit en l'annex 1 d'aquesta instrucció.  
  
Les entitats sense ànim de lucre dependents o adscrites a una entitat local a què es refereix la Llei orgànica 2/2012, de 27 d'abril, d'estabilitat pressupostària i sostenibilitat financera, han de retre els seus comptes en el format establit en l'annex 1 d'aquesta instrucció.  
  
Regla 3. Drets i garanties  
L'aplicació de la instrucció es realitzarà amb sotmetiment a les disposicions contingudes en la Llei orgànica 3/2018, de 5 de desembre, de Protecció de Dades Personals i garantia de drets digitals, i a la resta de normes específiques que regulen la propietat intel·lectual i el tractament electrònic de la informació.  
  
Regla 4. Procediment telemàtic de rendició de comptes a través de la Plataforma de Rendició Telemàtica de Comptes  
La remissió del Compte General de les entitats locals, conjuntament amb els altres documents exigits d'acord amb aquesta instrucció, es realitzarà a través de la Plataforma de Rendició de Comptes de les Entitats Locals.  
La referida plataforma estarà interconnectada amb el registre telemàtic de la Sindicatura de Comptes, que es regeix per l'Acord del Consell de la Sindicatura de Comptes de 12 de setembre de 2012, regulador del registre esmentat.  
El procediment de remissió telemàtica dels comptes (integritat, autenticitat, seguretat, entre altres aspectes) s'ajustarà al que es preveu en la Llei 39/2015, d'1 d'octubre, del procediment administratiu comú de les administracions públiques, i les seues disposicions de desplegament en relació amb els procediments electrònics.  
  
Regla 5. Còmputs per a la remissió de documentació al registre telemàtic  
La presentació de documents electrònics en el registre telemàtic, així com la seua recepció per aquell, es regirà, a l'efecte de còmput dels terminis fixats en dies hàbils, pels criteris establits en l'esmentat acord del Consell de la Sindicatura de Comptes de 12 de setembre de 2012.  
  
  
DISPOSICIÓ ADDICIONAL  
  
Les entitats que figuren en l'Inventari d'Ens Subjectes a la Fiscalització de la Sindicatura de Comptes (INVENS), dins del nivell local, que pot consultar-se en la seu electrònica de la Sindicatura de Comptes (https://www.sindicom.gva.es/inventario-de-entes-sujetos-a-rendicion-de-cuentas), mentre els seus comptes no formen part del Compte General corresponent a alguna entitat local de les assenyalades en la regla 1.2 d'aquesta instrucció, han de retre els seus comptes per separat a través de la Plataforma de Rendició de Comptes de les Entitats Locals en el format indicat en l'annex 1 d'aquesta instrucció, en funció del pla comptable d'aplicació conformement a la seua personalitat jurídica i grandària.  
En cas que, per raons tècniques, no es puga realitzar aquesta rendició a través de la referida plataforma, aquesta s'efectuarà d'acord amb el que es preveu en la instrucció aprovada per acord del Consell de la Sindicatura de Comptes de data 4 de juny de 2018, utilitzant la seu electrònica de la Sindicatura de Comptes de la Comunitat Valenciana.  
El termini per a retre aquests comptes finalitzarà el 30 de juny de l'any següent a l'exercici al qual corresponguen, llevat que una norma legal establisca un altre termini.  
  
DISPOSICIONS TRANSITÒRIES  
  
1. La rendició dels comptes generals de les entitats locals corresponents als exercicis 2019 a 2021 s'efectuarà d'acord amb el que s'estableix en la instrucció que regula la rendició telemàtica del Compte General de les entitats locals i el format d'aquest compte a partir del corresponent a l'exercici 2019, aprovada per l'Acord de 29 de gener de 2020 (DOGV 8735, 07.02.2020)  
La rendició dels comptes generals de les entitats locals corresponents als exercicis 2015 a 2018 s'efectuarà d'acord amb els requisits i procediments continguts en la instrucció que regula el format del Compte General de les entitats locals en suport informàtic i el procediment telemàtic per a la rendició de comptes, aprovat per l'Acord de 14 de desembre de 2015 (DOGV 7687, 29.12.2015), que va ser modificat per un altre de data 4 de juny de 2018 (DOGV 8314, 11.06.2018).  
  
La rendició dels comptes generals de les entitats locals corresponents als exercicis 2014 i anteriors s'efectuarà d'acord amb els requisits i procediments continguts en la instrucció que regula el format del Compte General de les entitats locals en suport informàtic i el procediment telemàtic per a la rendició de comptes, aprovat per l'Acord de 26 d'abril de 2007 (DOGV 5521, 28.05.2007), que va ser modificat per un altre de data 29 de juny de 2009 (DOGV 6065, 27.07.2009).  
  
2. Els municipis amb població superior a 50.000 habitants i entitats locals d'àmbit superior han de presentar els comptes consolidats a partir de la rendició dels seus comptes generals corresponents a l'exercici 2022. La resta de les entitats locals ha de presentar-los a partir de l'1 de gener de 2024, sense perjudici que ho facen abans voluntàriament.  
  
  
DISPOSICIÓ FINAL  
  
Aquesta instrucció entrarà en vigor l'endemà de la seua publicació en el Diari Oficial de la Generalitat Valenciana, i serà aplicable a partir de la rendició de comptes corresponent a l'exercici 2022.  
  
València, 8 de març de 2023.- El síndic major: Vicent Cucarella Tormo.  
  
  
  
ANNEX 1  
Fitxers que cal remetre  
  
Entitats incloses en l'àmbit subjectiu del Compte General que apliquen normes i principis de comptabilitat pública  
Els comptes generals de les entitats locals inclosos en l'àmbit subjectiu del Compte General de les entitats locals que apliquen les normes i principis de comptabilitat pública, és a dir, el de la mateixa entitat local, el dels seus organismes autònoms i el dels consorcis que se li adscriguen, estaran formats pels fitxers establits en la Resolució de la IGAE de 13 de novembre de 2015 amb les especificacions que s'hi regulen.  
  
La relació de fitxers es detalla en els annexos II, III i IV de la resolució esmentada.  
Els comptes anuals consolidats de les entitats locals estaran formats pels fitxers establits en la Resolució de la IGAE de 22 de desembre de 2022, amb les especificacions que s'hi regulen.  
  
Entitats incloses en l'àmbit subjectiu del Compte General que apliquen el PGC aprovat per Reial decret 1514/2007, models normal i abreujat, o pime (Reial decret 1515/2007)  
Les societats mercantils el capital social de les quals pertany íntegrament a l'entitat local, aquelles en les quals tinga una participació majoritària l'entitat, aquelles que es consideren dependents en aplicació de la Llei orgànica 2/2012, de 27 d'abril, d'Estabilitat Pressupostària i Sostenibilitat Financera, així com les entitats públiques empresarials dependents de l'entitat local, han de retre els seus comptes anuals per mitjà dels fitxers següents:  
- ENTIDAD(9)\_EJERCICIO(4)\_NOR\_CUENTAS-ANUALES.xml, per al model de comptes anual normal.  
- ENTIDAD(9)\_EJERCICIO(4)\_ABR\_CUENTAS-ANUALES.xml, per al model de comptes anuals abreujats.  
- ENTIDAD(9)\_EJERCICIO(4)\_PYM\_CUENTAS-ANUALES.xml, per al model de comptes anuals de pimes i microempreses.  
- ENTIDAD(9)\_EJERCICIO(4)\_MEMORIA.pdf  
En el camp «ENTIDAD» ha de consignar-se el NIF de l'entitat comptable (societat o entitat pública empresarial).  
Els fitxers XML s'ajustaran a les especificacions tècniques publicades en el portal del Tribunal de Comptes en internet (www.tcu.es) i en la Plataforma de Rendició de Comptes de les Entitats Locals (www.rendiciondecuentas.es).  
Els fitxers PDF no poden ser objecte de fraccionament ni la seua grandària excedirà la publicada en www.rendiciondecuentas.es.  
  
Entitats sense fi de lucre incloses en l'àmbit del Compte General  
Els comptes anuals de les entitats sense fi de lucre dependents o adscrites a una entitat local, d'acord amb la regla 49 de la instrucció del model simplificat o la regla 48 de la instrucció del model normal de comptabilitat local, en relació amb la Llei orgànica 2/2012, de 27 d'abril, d'estabilitat pressupostària i sostenibilitat financera, es remetran en els fitxers següents:  
- ENTIDAD(9)\_EJERCICIO(4)\_NOR\_ESFL\_CUENTAS-ANUALES.xml, per a les entitats que apliquen els models normals del Pla General de Comptabilitat per a les entitats sense fins lucratius.  
- ENTIDAD(9)\_EJERCICIO(4)\_ABR\_ESFL\_CUENTAS-ANUALES.xml, per a les entitats que apliquen els models abreujats del Pla General de Comptabilitat per a les entitats sense fins lucratius.  
- ENTIDAD(9)\_EJERCICIO(4)\_PYM\_ESFL\_CUENTAS-ANUALES.xml, per a les entitats que apliquen el pla de comptabilitat de petites i mitjanes entitats sense fins lucratius.  
- ENTIDAD(9)\_EJERCICIO(4)\_ESFL\_MEMORIA.pdf  
En el camp «ENTIDAD» ha de consignar-se el NIF de l'entitat comptable. Els fitxers XML s'han d'ajustar a les especificacions tècniques publicades en el portal del Tribunal de Comptes en internet (www.tcu.es) i en la Plataforma de Rendició de Comptes de les Entitats Locals (www.rendiciondecuentas.es). Els fitxers PDF no poden ser objecte de fraccionament ni excedir la grandària publicada en l'adreça www.rendiciondecuentas.es.  
  
Informes d'auditoria de comptes de les entitats incloses en l'àmbit subjectiu de l'article 29.3.A del Reial decret 424/2017, de 28 d'abril, pel qual es regula el règim jurídic del control intern en les entitats del sector públic local  
Els informes d'auditoria de comptes realitzats per l'òrgan de la Intervenció local sobre organismes autònoms locals; entitats públiques empresarials locals; fundacions del sector públic local obligades a auditar-se per la seua normativa específica; fons sense personalitat jurídica la dotació dels quals s'efectue majoritàriament des dels pressupostos generals de l'entitat local; consorcis dotats de personalitat jurídica pròpia adscrits a l'entitat local, de conformitat amb la Llei 40/2015, d'1 d'octubre, de règim jurídic del sector públic, i societats mercantils i fundacions del sector públic local no sotmeses a l'obligació d'auditar-se que s'hagueren inclòs en el pla anual d'auditories, els han de remetre les entitats locals per mitjà del fitxer següent:  
- ENTIDAD(9)\_EJERCICIO(4)\_INFORME\_AUDITORIA\_PUBLICA.pdf  
En el camp «ENTIDAD» ha de consignar-se el NIF de l'entitat comptable. Els fitxers PDF no poden ser objecte de fraccionament ni excedir la grandària de la publicada en l'adreça www.rendiciondecuentas.es.  
  
Informes d'auditoria de comptes de les societats mercantils dependents de l'entitat local, sotmeses a l'obligació d'auditoria de comptes segons el que es preveu en l'article 263 del Reial decret legislatiu 1/2010, de 2 de juliol, pel qual s'aprova el text refós de la Llei de Societats de Capital  
Els informes d'auditoria de comptes de societats mercantils el capital social de les quals pertanga íntegrament a l'entitat local, aquelles en què tinga una participació majoritària, així com aquelles altres dependents de l'entitat local, en aplicació de la Llei orgànica 2/2012, de 27 d'abril, d'Estabilitat Pressupostària i Sostenibilitat Financera, sotmeses a l'obligació d'auditoria de comptes, segons el que es preveu en l'article 263 del Reial decret legislatiu 1/2010, de 2 de juliol, pel qual s'aprova el text refós de la Llei de Societats de Capital, es remetran per les entitats locals per mitjà del fitxer següent:  
  
- ENTIDAD(9)\_EJERCICIO(4)\_INFORME\_AUDITORIA\_PRIVADA.pdf  
En el camp «ENTIDAD» ha de consignar-se el NIF de l'entitat comptable. Els fitxers PDF no poden ser objecte de fraccionament ni excedir la grandària publicada en l'adreça: www.rendiciondecuentas.es.  
  
  
ANNEX 2  
Informació addicional  
  
Informació addicional de províncies, municipis, entitats locals menors (aquestes últimes d'acord amb el que es disposa en la Llei 27/2013, de 27 de desembre, de racionalització i sostenibilitat de l'administració local)  
Les entitats locals completaran una informació addicional formada pels punts següents:  
- Dades identificatives: Codi MAP, NIF, nom, entitat de la qual depén (si és el cas).  
- Dades identificatives del president, interventor general, secretari i tresorer de cada una de les entitats locals.  
- Informació sobre cada una de les entitats de les quals forma part l'entitat local (identificatius, naturalesa jurídica, etc.).  
- Dades sobre cada una de les entitats dependents o adscrites a l'entitat local, amb expressió de les seues dades identificatives i activitat.  
- Informació sobre altres entitats en què participa l'entitat local de manera minoritària.  
- Informació sobre les dates en què es van portar a efecte els diversos tràmits necessaris per a la rendició de comptes (aprovació de la liquidació de pressupostos, formació del Compte General, dictamen de la Comissió Especial de Comptes, aprovació del Compte General, etc.).  
  
  
Informació addicional de mancomunitats, agrupacions de municipis, àrees metropolitanes.  
Les entitats locals han de completar una sèrie d'informació addicional corresponent a:  
- Dades identificatives: Codi MAP, NIF, nom, així com entitats que formen part de l'entitat que ret els comptes.  
- Dades identificatives del president, interventor general, secretari i tresorer de cada una de les entitats locals.  
- Informació sobre cada una de les entitats de les quals forma part l'entitat local (identificatius, naturalesa jurídica, etc.).  
- Dades sobre cada una de les entitats dependents o adscrites a l'entitat local, amb expressió de les seues dades identificatives i activitat.  
- Informació sobre altres entitats en què participa l'entitat local de manera minoritària.  
- Informació sobre les dates en què es van dur a terme els diversos tràmits necessaris per a la rendició de comptes (aprovació de la liquidació de pressupostos, formació del Compte General, dictamen de la Comissió Especial de Comptes, aprovació del Compte General, etc.).  
  
  
  
ANNEX 3  
Document per a la remissió telemàtica  
  
L'arxiu que continga els estats comptables, comptes i justificants estarà acompanyat d'un document remissori, igualment protegit per signatura digital, com aquest:  
Sr./Sra... [nom i cognoms del comptedant],..... [càrrec que exerceix] alcalde o alcaldessa de..... / president o presidenta de....., ret el Compte General de....., corresponent a l'exercici de....., conegut per l'entitat local en el Ple de....., complit el procediment establit en els articles 201 i 212 del text refós de la Llei Reguladora de les Hisendes Locals aprovat pel Reial decret legislatiu 2/2004, de 5 de març, en la forma i amb la documentació addicional a què es refereixen las instruccions del Tribunal de Comptes i de la Sindicatura de Comptes de la Comunitat Valenciana per les quals es regulen la rendició telemàtica del Compte General de les entitats locals i el format d'aquest compte.  
  
La informació relativa a aquest compte queda continguda en el fitxer....., el resum electrònic del qual és....., en els termes indicats per l'apartat sisé de la Resolució de la IGAE de 13 de novembre de 2015, per la qual es recomana el format normalitzat dels comptes generals de les entitats locals en suport informàtic (BOE 20.11.2015).  
...,..... de...... de 20...  
  
L'alcalde o alcaldessa / El president o presidenta de l'entitat local  
  
Aquest arxiu s'ha d'anomenar com s'indica a continuació:  
ENTIDAD(9)\_ EJERCICIO(4)\_ DOC-REMISION.pdf  
En el camp «ENTIDAD» ha de consignar-se el NIF de l'entitat local de què es tracte.  
En el camp «EXERCICI» s'ha de fer constar aquell al qual es refereix el Compte General.